曼聯嘅主場 奧脫福球場
**曼徹斯特聯隊**（英文：**Manchester United Football Club**，簡稱**曼聯**，紐交所：**MANU**）係英倫曼徹斯特嘅足球會。

簡介
--

曼聯喺1878年創會於，起初由一班鐵路工人組成，原名**紐頓希夫鐵路會**（Newton Heath L&Y Railway F.C.），後來球會窮到一度將近破產，好得金主**亨利戴維斯**（*John Henry Davies*）力挽狂欄渡過難關。1902年正式改名為**曼車士打聯會**。

1910年，曼聯入主**奧脫福球場**（*The Old Trafford Stadium*）。經多番改建後，今時今日坐得入超過76,000位觀衆，論其呎碼計，算得係英倫數一數二。

曼聯創會至今歷經好多逆境，其中就有1958年2月6號慕尼黑空難。當其時新紥球星鄧肯‧愛華士（*Duncan Edwards*）連同其他6名球員全數罹難，重創球會士氣。領隊麥‧畢士比爵士（*Sir Matt Busby*）重傷好返後用十年時間重建球會。喺1968年，曼聯喺歐洲冠軍球會盃決賽4比1擊敗有葡萄牙球王尤西比奧（*Eusébio da Silva Ferreira*）在陣嘅賓菲加，得到球會史上第一座歐洲冠軍球會盃冠軍獎盃。

1970年，畢士比爵士退休，曼聯成績下滑，跌入谷底。1974/75球季，曼聯喺當屆最後一場聯賽輸畀同城死敵曼城，射入致勝入球嘅正正係曼聯前三劍俠之一嘅丹尼斯‧羅（*Dennis Law*）。曼聯宣佈降班次一級聯賽，呢次亦係曼聯目前為止唯一一次降班。次年曼聯重返甲組，但往後十年成績唔算出色。

喺1986年，費格遜（*Alex Ferguson*）由蘇格蘭嚟到奧脫福開始執掌曼聯，期間為曼聯培育咗一眾世界級嘅球星，打造出唔少嘅夢幻組合，幫球隊創出眾多驕人嘅紀錄，包括成就「三冠王」，可以話喺足壇及喺球迷嘅心目中，費格遜都舉足輕重。

1992年英格蘭超級足球聯賽（簡稱「英超」）成立以來，曼聯總共贏過十三屆冠軍，而且經常擠身成為歐洲頂級盃賽嘅角逐球隊，喺最高級別嘅歐洲聯賽冠軍盃（簡稱「歐聯」或「歐冠」）入面，歐洲國家嘅頂級聯賽勁旅要爭奪歐洲足壇霸主嘅殊榮，而曼聯就喺1998-1999年及2007-2008年兩個球季成功奪得呢個歐洲霸主嘅寶座；因為咁多驕人嘅戰績，曼聯成為世界上最受歡迎嘅足球隊之一，而又因為擁有眾多球迷嘅愛戴同支持，曼聯亦成為世界上每年最高收入嘅豪門球隊之一。

曼聯喺2000年加入G-14做咗創始成員。

主要錦標
----

### 英格蘭頂級聯賽

曼聯成立以來，總共攞過 20 次英格蘭頂級聯賽嘅冠軍，係咁多支球隊之中最多嘅。

賽季：1907年-1908年、1910年-1911年、1951年-1952年、1955年-1956年、1956年-1957年、1964年-1965年、1966年-1967年、1992年-1993年、1993年-1994年、1995年-1996年、1996年-1997年、1998年-1999年、1999年-2000年、2000年-2001年、2002年-2003年、2006年-2007年、2007年-2008年、2008年-2009年、2010年-2011年、2012年-2013年

### 英格蘭足總盃

曼聯攞過 12 次嘅英格蘭足總盃冠軍。

賽季：1908年-1909年、1947年-1948年、1962年-1963年、1976年-1977年、1982年-1983年、1984年-1985年、1989年-1990年、1993年-1994年、1995年-1996年、1998年-1999年、2003年-2004年、2015年-2016年

### 英格蘭聯賽盃

曼聯攞過 6 次英格蘭聯賽盃冠軍。

賽季：1991年-1992年、2005年-2006年、2008年-2009年、2009年-2010年、2016年-2017年、2022年-2023年

### 歐洲盃

曼聯喺歐洲嘅足球壇上都有表現，攞過 

* 3 次歐洲冠軍球會盃／歐洲聯賽冠軍盃：1967年-1968年、1998年-1999年、2007年-2008年；
* 1 次歐洲盃賽冠軍盃，賽季：1990年-1991年；
* 1 次歐洲超霸盃，賽季：1991年。
* 1 次歐霸盃，賽季：2016年-2017年。

### 世界冠軍球會盃

曼聯攞過 1 次世界冠軍球會盃：2008年

球員
--

### 代表性球員

曼聯自創會以來，一直都有好多出色嘅球員出現，有啲甚至成為會內嘅代表人物。

「紅魔三劍俠」
數曼聯經典，特別要講嘅喺1962年打後叱吒足壇嘅「紅魔三俠」，佢哋三個分別係：卜比查爾頓（*Bobby Charlton*）、佐治貝斯（*George Best*）、同埋丹尼斯羅（*Denis Law*），佢哋效力曼聯期間為球會得到過好多榮譽，亦都當選過歐洲足球先生，而因為佢哋嘅豐功偉績，而家喺被譽為「夢之館」嘅奧脫福球場門口外面，就豎立咗佢哋三個人嘅銅像以作曼聯嘅精神代表。

「奧脫福大帝」
另外，一位後來被球迷稱為「奧脫福大帝」嘅球員喺1992年空降奧脫福球場，佢就係法國籍嘅簡東拿（*Eric Cantona*）。佢由另一間英格蘭球會列斯聯（*Leeds United*）轉會，加盟後即刻幫曼聯奪得英超成立第一年嘅錦標，第二年重幫球會贏到聯賽錦標兼夾足總盃，帶領曼聯歷史性成為雙冠王。曼聯喺佢嘅帶領之下，共攞過4次英超冠軍。

「黑白雙煞」
黑雙煞係約基（*Dwright Yorke*）同高爾（*Andy Cole*），白雙煞係舒寧咸（*Teddy Sheringham*）同蘇斯克查（*Ole Gunnar Solskjær*）。佢哋合作炮製大量精彩入波，包括喺1999年歐冠決賽最後時刻，舒靈咸同蘇斯克查各入一球令球隊成功後上封王。

「七小福」(class of 92)
及後重有曼聯青少年訓練計劃（青訓）出嚟嘅「曼聯七小福」(class of 92)，當中包括「球壇萬人迷」碧咸（*David Beckham*）、傑斯（*Ryan Giggs*）、史高斯（*Paul Scholes*）、加利尼維利（*Gary Neville*）、菲臘尼維利（*Philip Neville*）、畢特（*Nicky Butt*）、基利士比（*Keith Gillespie*），配合其它高質素嘅球員，為曼聯奠定英超霸主地位，喺1998-99年賽季，佢哋除咗協助球隊摘下英超冠軍及足總盃之外，重喺歐聯總決賽入面落後緊嘅最後一刻，戲劇性咁反勝德國勁旅拜仁慕尼黑而奪魁，成就咗曼聯史上首次嘅「三冠王」，成為紅魔光輝時代嘅功臣。

「C朗」
基斯坦奴朗拿度喺2003年加盟曼聯，初頭冇乜大建樹，但去到2006年就開始爆發，並喺2007-08年球季加埋為曼聯同埋自己攞到廿幾個獎。2009年佢以破紀錄嘅八千萬鎊轉會費去咗皇馬。

### 效力過嘅球星

* 鄧肯‧愛華士（已故）
* 卜比‧查爾頓（已退休）
* 佐治‧貝斯（已故）
* 丹尼斯‧羅（已退休）
* 白賴仁‧笠臣（已退休）
* 曉士（已退休）
* 簡東拿（已退休）
* 舒米高（已退休）
* 堅尼（已退休）
* 碧咸（已退休）
* 雲尼斯杜萊（已退休）
* 舒寧咸（已退休）
* 蘇斯克查（已退休）
* 大衛美爾（已退休）
* 華朗（已退休）
* 加利尼維利（已退休）
* 奧雲（已退休）
* 朴智星（已退休）
* 雲達沙（已退休）
* 里奧費迪南（已退休）
* 雲佩斯（已退休）
* 基斯坦奴朗拿度
* 迪基亞
* 普巴
* 桑馬達

註
-

1. ↑  1992年之前嘅英格蘭頂級聯賽係英格蘭甲組聯賽。

出面網頁
----

* 曼聯嘅官方網站

| * 睇
* 傾
* 改
英格蘭超級足球聯賽 |
| --- |
| 2023/24年度球會 | 阿仙奴 · 阿士東維拉 · 般利茅夫 · 賓福特 · 白禮頓 · 般尼 · 車路士 · 水晶宮 · 愛華頓 · 富咸 · 利物浦 · 盧頓 · 曼城 · 曼聯 · 紐卡素 · 諾定咸森林 · 錫菲聯 · 熱刺 · 韋斯咸 · 狼隊 |
| 前參賽球隊 | 班士利 · 布力般流浪 · 伯明翰 · 巴拉福特 · 黑池 · 保頓 · 卡迪夫城 · 查爾頓 · 高雲地利 · 打比郡 · 哈特斯菲 · 侯城 · 葉士域治 · 列斯聯 · 李斯特城 · 米杜士堡 · 諾域治 · 奧咸 · 樸茨茅夫 · 昆士柏流浪 · 雷丁 · 錫周三 · 修咸頓 · 史篤城 · 史雲斯 · 新特蘭 · 史雲頓 · 溫布頓 · 屈福特 · 西布朗 · 韋根 |
| 球季 | 1992/93 ·  1993/94 ·  1994/95 ·  1995/96 ·  1996/97 ·  1997/98 ·  1998/99 ·  1999/00 ·  2000/01 ·  2001/02 ·  2002/03 ·  2003/04 ·  2004/05 ·  2005/06 ·  2006/07 ·  2007/08 ·  2008/09 ·  2009/10 ·  2010/11 ·  2011/12 ·  2012/13 ·  2013/14 ·  2014/15 ·  2015/16 ·  2016/17 ·  2017/18 ·  2018/19 ·  2019/20 ·  2020/21 ·  2021/22 ·  2022/23 ·  2023/24 |